Nampahery olona rabe, nefa ny fony koa aza mba nanaintaina ; ny heriny tsaroany niroraka nahoana ianao no kivy ambony ihany raha indray mandeha no maty vary ? Misinkina, ndeha hiandrandra ny ampitso ! Rabe ! Hoy i noro nitaraina. Tantano mafy aho, fa maizina ny lalako ; ndrao potraka ka tsy ho tafarina intsony. Nofihinin’ilay tovolahy tan-tsandriny ny malalany nisisika teo an-tratrany, toy ireny mandositra bibidia masiaka ireny. Tsy nisy niteny izy roa fa nifangeja teo ihany. Ny lamban’i noro no niarahany nisalobona, nampikambana ho iray ny tenany nosoritan’ny tandindon’ny haizina. Samy toran-kovitry ny manodidina ny fitiavany, ka namikitra izay azo amaharana. Toa samy nahatsiaro tena ho voaaro eo ambany elatry ny malala, ka samy nalaina hisaraka. Naharitra vao indreny samy nody namakivaky haizina. Tanteraka hanenika hatrany amin’ny eritreriny sy ny aty fanahiny ny haizina tan-dalana nombany. Tsy tohatr’i noro ny adim-panahiny. Nikiky tsikelikely ny fahasalamany ilay fitiavany. Resin’ny tazo sy ny rofirofy forongony ny nofony malia. Herinandro mahery izy no nandamaka am-pandriana. Nony vao afaka nandehandeha, dia nalefa haka rivotra sady hiala sasatra eny amin-drenibeny eny tsarahazomanga. Eo tsarahazomanga no renivohitr’anjanapara tsy vaky volo. Teo mantsy no nonina andriamparazato razam-be niavian’ny fokon’ny zanapara. Tsy lavitra eo fa eny ianjanina, ilay tendron-kavoana eroa an-damosina atsimon’ny vohitra, ny fasana ilevenany. Anisan’ireo taranany valala fiandry fasana mbola mamelo-maso ny vohitra naoriny fahizany ikaky radona sy ny fianakaviany. Indro ingahibe midogaika mamindro eo amorom-patana, hodidinin’ireo zafikeliny vitsivitsy. Ikaky manjokaiky mivonkina eo ambony akalan-kely eo avara-patana ; ireto ankizy kosa mitangorona miladina amin’ny tsihy manaraka ny sisiny andrefana sy ny ilany atsinanana. Mba mamitsaka maka hafanana eo amoron’afo eo koa ilay saka mavo. Injay nihira ny vilany, fa niketriketrika ny sosoa takariva. Indro koa i noro, teo alatrano, nikalo ilay fitiavany namolivoly manorotoro fo, dia nametsovetso ilay tiany any ho any tandremo àry, rey sombinaiko isany. Hajao ny ray aman-dreny rehefa miteny, fa tsy avela ho fotsy rora. Izy ireny no sinibe mangaroa fola-damosina nibaby, lany fatotra amam-pondrana nitaiza, niepakepa-tanana sy rorohana namelona. Ankatoavy ny anatra omeny ; fa izy ireny koa no toro vato nandiavana, ela nipetrahana teo amoron-drano, ka mahalala ny marivo irobohana, ela nitoerana teo amoron’ala ka mahafantatra ny mahitsy hokapaina. Nisento moramora i noro, dia nanankina ny lohany teo amin’ny rindrin-kazo. Tsy nampoizin’ingahibe fa manan-tsofina ny vazan-trano. Be feo mananatra rahateo izy, ka ny any ivelany no mandre aloha, ary zazabodo no teneniny nefa ny ary fanahy no voaanatra. Tsaroan’i noro teo amin’ny haizina teo ny fitiavany vao mitsimoka dia ho maty masony. Izy koa ve maniratsira ny masoandro amam-bolany raha miaro ny fitiavany mba ho velona hiriaria ? Ary izy koa ve manda ireo vodifahitra39 raha mikiry ny hampanjaka ny bitsiky ny fony ? Mangirifiry ny sainy izany hoe hivaona amin’ny sori-dalan’ireo kitapo nifonosana. Nefa, mbola mahafadiranovana lavitra ny eritreriny noho izany ny hizorany handrotidrotika ny hasambarany, ho tahaka ny voahangy tsy misy vidiny ary nankaiza i vola teo ? Hoy ingahibe nipendrampendrana.